P6_TA(2004)0017

Maldív-szigetek

Az Európai Parlament állásfoglalása a Maldív-szigeteken kialakult politikai helyzetről

Az Európai Parlament,

- tekintettel az EU maldív-szigeteki tényfeltáró missziójára a rendkívüli állapot bevezetése után,

- tekintettel a kínzás és más kegyetlen, embertelen vagy megalázó bánásmód vagy büntetés elleni ENSZegyezményre (CAT), amelyet ez év májusában a Maldív-szigetek is aláírt,

- tekintettel eljárási szabályzata 115. cikkének (5) bekezdésére,

A. mivel a rendkívüli állapot kihirdetése és az azt követő tömeges letartóztatások (194 ember, köztük 10 parlamenti képviselő) aránytalan reakciót jelentenek a hatóságok részéről a lényegében békés demonstrációra,

B. megjegyezve, hogy Gayoom elnök a bebörtönzés módszerével nyomja el a parlamenti demokráciát, és hogy jelenleg is börtönben van a Maldív Demokrata Párt vezetősége, többek között dr. Mohamed Munavvar képviselő (egykori államügyész), Ali Faiz képviselő, Ilyas Hussein képviselő, Ahmed Shafeeq képviselő, Ahmed Adil képviselő, dr. Hussein Rasheed Hassan képviselő (a Nemzeti Emberi Jogi Bizottság tagja), Ibrahim Hissain Zaki (a széles körben tisztelt diplomata, a SAARC (Dél-ázsiai Regionális Együttműködési Szövetség) egykori főtitkára), Ibrahim Ismail képviselő, Mohammed Naseem képviselő, Ahmed Athif képviselő és Gasim Ibrahim képviselő (a SAARC kereskedelmi kamarájának egykori elnöke és a maldív parlament elnöki tisztségének reformpárti jelöltje),

C. mivel a következő közszereplőket magánzárkában tartják fogva, és a jelentések szerint megkínozták őket: Husnoo Alsnood (ügyvéd, a Nemzeti Emberi Jogi Bizottság tagja), Fathimeen Nisreen, Mohammed Niyaz, Ahmed Ibrahim Didi, Mohamed Zaki, Ibrahim Zaki, Maria Manike, Jennifer Latheef, Aminath Najeeb, Mohammed Naseem és Asad Whaeed,

D. figyelembe véve a Bizottság legújabb országjelentését, amely a következőket sorolta fel a Maldív-szigeteken létező problémaként: "önkényes letartóztatás", "magánzárkás fogvatartás", és a "független igazságszolgáltatás hiánya", és amely megjegyzi, hogy "az egyéni szabadságjogokat korlátozzák",

E. mivel a tiltakozás alkotmányos reformot és a politikai foglyok szabadon bocsátását követelte,

F. mivel az Indiai-óceán apró szigetországát az elmúlt 26 évben kemény, totalitáriánus rezsim irányította,

G. mivel a Maldív-szigetek választási rendszere az egypártrendszer következtében alapvetően rossz és az igazságszolgáltatási rendszer is elfogult,

H. mivel a Maldív-szigetek reformfolyamata kritikus szakaszba érkezett,

I. mivel Gayoom elnök az alkotmány átalakítását javasolta oly módon, hogy hatalma csökkenjen és politikai pártok alakulhassanak az országban, noha a rezsim ellenzéke szkeptikusan viszonyul a javasolt változtatásokhoz,

J. mivel a szigetre látogató EU-küldöttséget nem engedték be a fogvatartottakhoz,

K. megjegyezve, hogy a Maldív-szigetek 1991. március 13-án aláírta a gyermekek jogairól szóló (ENSZ) egyezményt (CRC), mégis börtönben tart kiskorúakat,

L. megjegyezve, hogy a Maldív-szigetek 1993. július 31-én aláírta a Nőkkel szemben alkalmazott hátrányos megkülönböztetés minden formájának kiküszöböléséről szóló egyezményt, és ezzel kinyilvánította nemzetközi szinten vállalt elkötelezettségét mindenfajta nemi megkülönböztetés kiküszöbölése mellett,

M. mivel a megfélemlítés közegében a Maldív-szigetek állampolgárai nem rendelkeznek a szólásszabadsággal és a szabad véleménynyilvánítás jogával, hiszen az elnök kezében tartja a médiát,

N. mivel a Maldív-szigetek különleges viszonyban van az Európai Unióval és fejlesztési segélyben részesül,

O. mivel a Maldív-szigetekkel folytatott kereskedelem megnőtt: 2002-ben 38 millió eurót tettek ki a Maldív-szigetekről az EU-ba importált árucikkek,

P. megjegyezve, hogy az Európai Bizottság 2 millió euró együttműködési költségvetést különített el a Maldív-szigetek számára,

Q. figyelembe véve, hogy a Maldív-szigetek a legkevésbé fejlett országok közé tartozik és jelentős mértékben külső segítségre szorul a fejlődéshez,

R. mivel az Európai Unió nem nyújt segélyeket korrupt rezsimeknek, amelyek nem törődnek nemzetközi kötelezettségeikkel, hanem a segélyt ahhoz a feltételhez köti, hogy a kedvezményezettnél jellemző legyen a felelősségteljes kormányzás, a jogállamiság, az emberi jogok és a reformok iránti elkötelezettség,

S. mivel az EU közelről figyeli a jövőbeli történéseket, a Cotonou-i Egyezményben és az ahhoz kapcsolódó egyezményekben lefektetett emberi jogi előírásoknak megfelelően,

T. mivel Gayoom elnök a múltban sikeresen kialakította a virágzó turizmust, ugyanakkor kialakította a virágzó családi üzletet és az egész országot átszövő politikai hálózatot is,

U. mivel az elmúlt évben 106451 olasz, 77642 német és 71440 brit — a többi tagállamok lakóiról nem is beszélve — utazott a Maldív-szigetekre, mit sem sejtve arról, hogy a Maldív-szigetek hatóságai nem tartják tiszteletben az alapvető emberi jogokat és hogy milyen sok ember van eljárás nélkül börtönben,

1. felhívja Gayoom elnököt, hogy haladéktalanul vonja vissza a rendkívüli állapotot a Maldív-szigeteken, biztosítsa az állampolgárok alapvető emberi jogait és bocsássa szabadon a 2004. augusztus 14-én letartóztatott, a demokrácia mellett elkötelezett reformereket,

2. felhívja a kormányt, hogy álljon elő nyílt és átfogó reformfolyamattal, amely a leghatékonyabban biztosítja az ország stabilitását,

3. szeretné, ha megvalósulna az ígért demokratikus folyamat, különös tekintettel a politikai pluralizmusra és a vezetők szabad megválasztására,

4. felhív a Vöröskereszt Nemzetközi Bizottságával (ICRC) a börtönök ellenőrzéséről szóló egyezmény mielőbbi aláírására,

5. felhívja a Bizottságot és a tagállamokat, hogy haladéktalanul függesszék fel a Maldív-szigeteknek folyósított, nem humanitárius segélyeket, és rendeljenek el utazási moratóriumot, hogy a kormány tagjai és a Maldív-szigetek egyéb tisztségviselői ne léphessenek be az Európai Unió tagállamaiba,

6. felhívja az EU-t és a tagállamok kormányait, hogy állapítsák meg a maldív kormány tengerentúli bankszámlán tárolt forrásainak hollétét,

7. felhívja az Európai Uniót, hogy az országba készülő minden turistát figyelmeztessék a Maldív-szigetek emberi jogi állapotára,

8. felhívja a Bizottságot, hogy kezdeményezzen hivatalos, hosszú távú, európai uniós oktatási programot, amely segítségével a turisták megismerhetik a kiválasztott úticél emberi jogi állapotát, és tájékozódhatnak azon országokról, ahol ez az állapot nem felel meg a nemzetközi mércéknek,

9. felhívja a Maldív-szigetek kormányát, hogy engedélyezze az Európai Unió küldöttsége számára a demokrácia mellett tüntető aktivistákkal való találkozást,

10. utasítja Elnökét, hogy továbbítsa ezen állásfoglalást a Bizottsághoz, a Tanácshoz, az ENSZ főtitkárához, a Nemzetközösséghez, az Egyesült Államok kormányához, a Nemzetközi Turisztikai Hatósághoz és minden turizmussal foglalkozó szervhez, a Nemzetközi Légifuvarozási Szövetség (IATA) és az ATOL engedélyével rendelkező utazási irodákhoz és légitársaságokhoz, India kormányához és a SAARC-országok kormányaihoz.

--------------------------------------------------